હવે તારા પપ્પા રીટાયર્ડ થઈ ગયા છે અને હવે હું પણ મારી જવાબદારીઓમાંથી થોડી મુક્ત થઈ છું… અત્યાર સુધી હું મારા કામોના કારણે અને તારા પપ્પા એમના નોકરીના કારણે એકબીજાને પુરતો સમય જ નથી આપી શક્યા… કેટલીયે ઈચ્છાઓ મનમાંથી બહાર ડોકિયા કરી રહી છે પુરી થવા… આંખની કીકી પાછળ દટાયેલા કેટલાય સપના અને મોજ શોખ સમયની ધૂળ ખંખેરી ને ધીરે ધીરે બેઠા થઈ રહ્યા છે. . વર્ષો વીતી ગયા પણ ઘણી ક્ષણો હજી બાકી રહી ગઈ છે જીવવાની, નવરાશની પળો અમારી રાહ જોઈ રહી છે… ટૂંકમાં હું તને કહેવા માંગું છું કે તારા માટેની અમારી દરેક જવાબદારી હવે પૂરી થઈ ગઈ છે હવે તું પગભર થઈ ગયો છે તારા પોતાનો પણ એક પરિવાર છે.